  Виталий Пронин Али со Россиысь Егитъёслэн 73 парламентъёссы пӧлын 6 устоосыз пӧлы пыре.Шаерысьтымы Егитъёслэн парламентазы ужазы 53 егитъёс. 23-ез соос пӧлысь асьсэ ёросъёссыя быръемын вал, 30-эз, проектсэс утьыса, парламентэ пыризы. 2 ар куспын бадӟым уж лэсьтэмын. Соос юрттӥзы ужбергатӥсьёслы, егит семьяослы, ЖКХ удысын кылдылӥсь юанъёсты сэрттылӥзы-пертчылӥзы. Егитъёс кичӧлтэмъя школаос но нылпи садъёс вӧзын аракы вузамысь дугдӥзы, эмъяськонниосын электрон черод сярысь буклетъёс потӥзы.- Егитъёслэн парламентсылэн 2-тӥ ӧтчамез туж пайдаё ужаз, - вера Кун Кенешлэн Тӧроез Владимир Невоструев. - Соос пӧртэм катъёсы оглом 15 воштонъёс пыртыны дэмлазы. Котькудӥз эскеремын вал. Парламентлэсь ӟеч ужамзэ возьматэ мукетыз но: кылем арын соос Россиысь Егитъёслэн парламентъёссы пӧлын 9-тӥ луизы, туэ 6-тӥ мыно. Вераны кулэ, парламентэ пыриськем егитъёс азьланяз быгато депутатэ ӵектӥськыны, администрациосын ужаны. Егитъёслэн парламентсы кивоштӥсьёсты будэтыны юрттэ.Парламентэ лыктыны кышкано ӧвӧл. Кызьы вера Егитъёслэн парламентсылэн 2-тӥ ӧтчаменыз кивалтӥсь Роман Соловьёв, огшоры гуртысь егит адями но татчы сюрыны быгатэ, мылкыд гинэ мед луоз. Удмуртиез азинтонъя проект малпаськод, комиссия азьын сое утиськод но сюриськод егит депутатъёслэн радазы. Со ачиз Эгра ёросысь Сундур гуртысь. Пияш аслэсьтыз сюрессэ та удысъя ик азинтыны турттэ.- Егитъёслэн парламентсы азьланяз трос ужпумъёсты быдэстыны кулэ на, - вера со. - Котькуд ёросын выль проектъёс улонэ мед пыӵалозы. Ёросъёсысь егитъёсты сайкатоно, соос мед валалозы: милям ӧсъёсмы котькудӥзлы усьтэмын.Мукетыз, парламентлэн ужаз пыриськыса, валаз, политика удыс солэн ӧвӧл шуыса.- Парламентын мон йӧскалык политика понна кыл кутӥ, - вера Улосэз азинтонъя институтэн кивалтӥсь Юлия Шахтина. - Парламент трос луонлыкъёс сётӥз. Татын тон астэ возьматӥськод, тодматскиськод пӧртэм ӧръёсысь выль адямиосын, депутатъёсын. Озьы мон валай, законъёс бордын ужан монъя ӧвӧл шуыса.Егитъёс ёросъёсысь егитъёсын пумиськонъёс ортчытъязы, калыклы валэктӥзы, улонэз ӵошен воштыны луэ шуыса.- Мынам сюлмы висе удмуртлык, анай кыл понна. Проектэ но таин герӟаськемын вал, - вера «Мынам Удмуртие» телерадиокомпаниысь журналист Вероника Ваулина. - Ми лэсьтӥм кылписпу, кудӥзъя адямиос удмурт кылэз дышетыны быгато. Али со Ижысь одӥгаз вуз каронъя центрын сылэ. Азьланяз нылпиослы кылписпу выллем шудон лэсьтыны ӧдъясько.Владимир Невоструев пусъемъя, Егитъёслэн парламентсы кивоштӥсьёсты будэтыны юрттэ. Соин ик та уж азьланьтӥськоз - матысь дыре ужзэ мытоз Егитъёслэн парламентсылэн 3-тӥ ӧтчамез, али отчы конкурс мынэ. Кун Кенешысь Наукая, дышетонъя, культурая но егитъёсын ужан политикая комиссилэн кивалтӥсез Наталья Сударикова оскытӥз: азьланяз Егитъёслэн Правительствозы но кылдытэмын луоз.Мария Векшина Теги: Егитъёс политика  